Na temelju članka 107. stavka 9. Zakona o odgoju i obrazovanju u osnovnoj i srednjoj školi ("Narodne novine“, br. 87/08., 86/09., 92/10., 105/10.-ispravak, 90/11., 16/12., 86/12., 94/13., 152/14., 7/17. i 68/18.) i članka 73. Statuta Medicinske škole Bjelovar, Školski odbor Medicinske škole Bjelovar, na sjednici održanoj 20. ožujka 2019. godine donio je

**P R A V I L N I K**

**O NAČINU I POSTUPKU ZAPOŠLJAVANJA**

**U MEDICINSKOJ ŠKOLI BJELOVAR**

1. **OPĆE ODREDBE**

Predmet pravilnika

Članak 1.

Ovim se Pravilnikom o načinu i postupku zapošljavanja u Medicinskoj školi Bjelovar( u daljnjem tekstu: Pravilnik) uređuje postupak, način raspisivanja i provedbe javnog natječaja za zasnivanje radnog odnosa u Medicinskoj školi Bjelovar (u daljnjem tekstu: Škola) .

Članak 2.

Mogućnost zasnivanja radnog odnosa u Medicinskoj školi Bjelovar dostupna je svim građanima Republike Hrvatske a osigurava jednaku dostupnost javne službe pod jednakim uvjetima, sadržaj natječaja, način na koji se obavlja vrednovanje odnosno procjenjuju rezultati vrednovanja, vrši rangiranje i odabir kandidata prijavljenih na natječaj odnosno kandidata koje je Školi uputio Ured državne uprave u Bjelovarsko-bilogorskoj županiji, imenovanje povjerenstva za vrednovanje kandidata i djelokrug rada povjerenstva te dostava izvješća ravnatelju Škole o provedenom postupku.

Članak 3.

Na ravnatelja Škole ne primjenjuju se odredbe ovog Pravilnika.

Rodna jednakost

Članak 4.

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muške i na ženske osobe.

1. **POSTUPAK PROVEDBE NATJEČAJA**

**I VREDNOVANJA KANDITATA**

Zasnivanje radnog odnosa u Školi

Članak 5.

Radni odnos u Školi zasniva se ugovorom o radu na temelju natječaja koji raspisuje ravnatelj Škole uz uvjete i na način propisan Zakonom o odgoju i obrazovanju u osnovnoj i srednjoj školi (u daljnjem tekstu: Zakon), drugim zakonima i propisima.

Iznimno od stavka 1. ovog članka, radni odnos može se zasnovati ugovorom o radu i bez natječaja u skladu s Zakonom.

Objava i sadržaj natječaja

Članak 6.

Natječaj se objavljuje na mrežnoj stranici i oglasnoj ploči Hrvatskog zavoda za zapošljavanje i mrežnoj stranici Škole i oglasnoj ploči Škole.

Rok za primanje prijava kandidata na natječaj je osam dana od dana objave natječaja na mrežnoj stranici i oglasnoj ploči Hrvatskog zavoda za zapošljavanje i mrežnoj stranici Škole i oglasnoj ploči Škole.

Natječaj treba sadržavati:

* naziv i sjedište Škole,
* mjesto rada i naziv radnog mjesta za koje se raspisuje natječaj,
* tjedno radno vrijeme i vrijeme na koje se sklapa ugovor o radu,
* opće i posebne uvjete za radno mjesto za koje se raspisuje natječaj,
* naznaku priloga/dokumentacije kojom se dokazuje ispunjenost uvjeta za

radno mjesto za koje je raspisan natječaj,

* vrednovanje kandidata prijavljenih na natječaj,
* naznaku zapreka za zasnivanje radnog odnosa u Školi iz članka 106. Zakona

i naznaku dokaza koji se prilaže,

* napomenu da je kandidat koji se poziva na pravo prednosti pri zapošljavanju

na temelju posebnog zakona obvezan uz prijavu priložiti svu propisanu dokumentaciju prema posebnom zakonu,

* naznaku poveznice na internetskoj stranici Ministarstva hrvatskih branitelja na kojoj su navedeni dokazi potrebni za ostvarivanje prava prednosti pri zapošljavanju na temelju Zakona o hrvatskim braniteljima iz Domovinskog rata i njihovih obitelji,
* naznaku da će se kandidatom prijavljenim na natječaj smatrati samo osoba

koja podnese pravodobnu i potpunu prijavu te ispunjava formalne uvjete

iz natječaja,

* naznaku probnog rada ako se ugovora,
* rok za podnošenje prijava,
* naznaku da se na natječaj mogu javiti osobe oba spola,
* naznaku da je prijavu potrebno vlastoručno potpisati,
* naznaku web-stranice Škole na kojoj će se objaviti područje povjere, pravni i drugi izvori za pripremu kandidata za testiranje, vrijeme i mjesto održavanja testiranja te rok za objavu vremena i mjesta održavanja testiranja,
* naznaku o načinu dostavljanja prijave i adresu Škole na koju se podnose prijave s potrebitom dokumentacijom,
* naznaku da se isprave prilažu u neovjerenoj preslici i
* naznaku u kojem se roku i na koji način obavještavaju kandidati o rezultatima natječaja.

Članak 7.

Nakon proteka roka određenog za dostavu prijava, Škola može, ovisno o potrebama radnog mjesta za koje se raspisuje javni natječaj provesti neke ili sve od sljedećih postupaka neovisno o njihovom redoslijedu:

1. Psihologijsko testiranje kandidata
2. Pisana provjera znanja
3. Razgovor s kandidatima

Članak 8.

Psihologijsko testiranje kandidata i pisana provjera znanja nisu obavezni dijelovi selekcijskog postupka, dok je razgovor sa odabranim kandidatima obavezni dio postupka zapošljavanja, bez obzira na prethodno odabrani i provedeni način selekcije.

Članak 9.

Postupak javnog natječaja provodi se i primjenjuje jednako prema svim prijavljenim kandidatima.

Članak 10.

Područja provjere, pravne i druge izvore za pripremu kandidata za testiranje priprema Povjerenstvo za vrednovanje kandidata.

Povjerenstvo utvrđuje vrijeme trajanja testiranja, vrijeme i mjesto održavanja testiranja te stavlja na web stranicu Škole obavijest i upute kandidata o područjima provjere, o vremenu i mjestu održavanja testiranja.

Rok za objavu vremena i mjesta održavanja testiranja je najmanje pet dana prije dana određenog za testiranje.

Kandidat isprave prilaže u neovjerenoj preslici, a prije izbora kandidat će predočiti izvornik.

Osoba koja nije podnijela pravodobnu ili potpunu prijavu ili ne ispunjava formalne uvjete iz natječaja, ne smatra se kandidatom u postupku natječaja. Škola ne obavještava ovu osobu o razlozima zašto se ne smatra kandidatom natječaja.

Povjerenstvo za vrednovanje kandidata

Članak 11.

Povjerenstvo za vrednovanje kandidata prijavljenih na natječaj, odnosno kandidata koje je u Školu uputio Ured državne uprave(u daljnjem tekstu: Povjerenstvo) imenuje odlukom ravnatelj Škole.

Povjerenstvo ima tri člana.

Članove povjerenstva imenuje ravnatelj Škole iz reda radnika koji imaju potrebno obrazovanje i stručno znanje vezano za utvrđivanje znanja, sposobnosti i vještina kandidata u postupku natječaja.

Ravnatelj je član povjerenstva i predsjednik povjerenstva.

Član povjerenstva ne može biti osoba koja je s kandidatom u srodstvu.

Povjerenstvo obavlja slijedeće poslove:

* utvrđuje koje su prijave na natječaj pravodobne i potpune,
* utvrđuje listu kandidata prijavljenih na natječaj odnosno kandidata koje je u Školu uputio ured državne uprave koji ispunjavaju formalne uvjete iz natječaja za pravodobne i potpune prijave i kandidate s te liste upućuje na testiranje i intervju,
* utvrđuje sadržaj testiranja ( područja provjere, pravne i druge izvore za pripremu kandidata za testiranje),
* objavljuje na web stranici Škole područja provjere za pripremu kandidata za testiranje, vrijeme i mjesto održavanja testiranja,
* provodi testiranje i razgovor (intervju) s kandidatima,
* objavljuje na web stranici Škole rezultat testiranja i poziv kandidatima na razgovor (intervju)
* utvrđuje rang –listu kandidata na temelju rezultata provedenog testiranja i razgovora (intervjua),
* ravnatelju Škole dostavlja izvješće o provedenom postupku i rang-listu

kandidata.

Testiranje

Članak 12.

Testiranju mogu pristupiti samo kandidati za koje je prethodno utvrđeno da ispunjavaju sve formalne uvjete navedene u natječaju.

Vrednovanje kandidata Povjerenstvo utvrđuje putem testiranja i razgovora (intervjua).

Škola je obvezna kandidatu koji je osoba s invaliditetom prilikom provedbe testiranja i intervjua osigurati odgovarajuću razumnu prilagodbu.

Testiranju mogu pristupiti kandidati s liste kandidata iz članka 7. stavka 4. podstavka 2. ovog Pravilnika.

Kandidat koji nije pristupio testiranju i intervjuu ne smatra se kandidatom.

Provjera kandidata se sastoji od dva dijela, pisane provjere kandidata putem testiranja i razgovora s kandidatom (intervju), a vrednuje se bodovima.

Pisana provjera znanja obuhvaća provjeru stručnog znanja potrebnog za obavljanje poslova na radnom mjestu za koji je raspisan natječaj i provjeru ostalih vještina potrebnih za obavljanje poslova na radnom mjestu za koji je raspisan natječaj.

Temeljem popisa kandidata s brojem ostvarenih bodova u pisanoj provjeri znanja na razgovor se poziva do najviše 10 kandidata koji su ostvarili najbolje rezultate u pisanoj provjeri znanja za svakog izvršitelja na pojedinom radnom mjestu za koji je raspisan natječaj.

U iznimnim slučajevima broj pozvanih kandidata se može povećati, ovisno o rezultatima pisane provjere znanja .

Svaki član povjerenstva vrednuje rezultat provjere kandidata koji je pristupio testiranju bodovima od 0 do 5 bodova

Smatra se da je kandidat zadovoljio na testiranju ako je ostvario najmanje 50% bodova od ukupnog broja bodova svih članova Povjerenstva.

Kandidat koji ne zadovolji na testiranju ne ostvaruje pravo na pristup razgovoru (intervjuu).

Razgovor (intervju)

Članak 13.

Na razgovor (intervju) s Povjerenstvom pozivaju se kandidati koji ostvare pravo na pristup intervjuu.

Rezultat testiranja i poziv kandidatima na razgovor (intervju) objavljuje Povjerenstvo na web stranici Škole u skladu s propisima o zaštiti osobnih podataka.

Razgovor (intervju) s kandidatima provodi povjerenstvo. Prilikom razgovora , članovi povjerenstva procjenjuju obrazovanje i profesionalnu edukaciju, vještine, profesionalne ciljeve i interese, motivaciju za rad u Školi te osobne karakteristike kandidata u svezi s radnim odnosom.

Članovi povjerenstva prema vlastitoj procjeni ocjenjuju kategorije unošenjem bodova u interne obrasce – od 0 do 5 bodova.

Smatra se da je kandidat zadovoljio na razgovoru (intervjuu) ako je ostvario najmanje 50% bodova od ukupnog broja bodova svih članova Povjerenstva.

Rang-lista i izvješće o provedenom postupku

Članak 14.

Nakon provedenog razgovora (intervjua) Povjerenstvo utvrđuje rang-listu kandidata prema ukupnom broju bodova ostvarenih na testiranju i intervjuu.

Povjerenstvo dostavlja ravnatelju Škole izvješće o provedenom postupku , koje potpisuje svaki član Povjerenstva.

Uz izvješće se prilaže rang-lista kandidata.

Članak 15.

Ravnatelj donosi odluku o zasnivanju radnog odnosa uzimajući u obzir svu dokumentaciju i rezultate provedenog postupka javnog natječaja.

Članak 16.

Škola obavještava sve kandidate o rezultatima natječaja na isti način i u istom roku.

Po završetku natječaja sudionici natječaja imaju pravo ostvariti uvid u raspoloživu natječajnu dokumentaciju poštujući pri tome odredbe važećeg Zakona o zaštiti osobnih podataka.

Članak 17.

U slučaju kada izabrani kandidat odustane od namjere zasnivanja radnog odnosa u Školi, ravnatelj može odabrati drugog kandidata s liste ili poništiti natječaj za zapošljavanje.

Članak 18.

U slučajevima kada se nije prijavio nijedan kandidat ili kada nijedan kandidat ne ispunjava sve formalne uvjete natječaja ili kada nijedan kandidat nije zadovoljio u postupku javnog natječaja ili u slučaju poništenja natječaja navedenog u čl.14. ovog Pravilnika, ravnatelj donosi odluku o poništenju natječaja za zapošljavanje.

Odluka o poništenju natječaja objavljuje se na internetskim stranicama Škole.

1. **Stupanje na snagu**

Članak 19.

Ovaj Pravilnik stupa na snagu danom dobivanja suglasnosti Ureda državne uprave u Bjelovarsko-bilogorskoj županiji.

Ovaj Pravilnik stupio je na snagu **1. travnja 2019. godine**.

KLASA: 003-05/19-01/01

URBROJ:2103-65-01-19-2

U Bjelovaru, 20. ožujka 2019.

Predsjednica školskog odbora

Snježana Pašalić

Ravnateljica

Biljana Balenović, mag.med.biochem.